KLASA: 008-03/25-010/001

URBROJ: 3801-10-010-02-25-3

Zagreb, 11. veljače 2025.

Priopćenje za novinare

**Započeo projekt izgradnje sustava za kolaboracijski rad s programskim kodom – OpenCode.HR**  *Zajednica prepoznala važnost zajedničke platforme za razvoj programskog koda*

*(Zagreb, 11. veljače 2025.)* Fakultet elektrotehnike i računarstva Sveučilišta u Zagrebu, Fakultet organizacije i informatike Sveučilišta u Zagrebu, Fakultet elektrotehnike, računarstva i informacijskih tehnologija Osijek Sveučilišta Josipa Jurja Strossmayera u Osijeku i Sveučilišni računski centar Sveučilišta u Zagrebu potpisali su 11. veljače 2025. godine Sporazum o suradnji na projektu Izgradnje sustava za kolaboracijski rad s programskim kodom - OpenCode.HR.

Početak projekta svečano je obilježen okupljanjem u Srcu na kojem su prisustvovali predstavnici ustanova potpisnica Sporazuma, **prof. dr. sc. Marina Klačmer Čalopa**, dekanica Fakulteta organizacije i informatike Sveučilišta u Zagrebu, **prof. dr. sc. Vedran Bilas**, dekan Fakulteta elektrotehnike i računarstva Sveučilišta u Zagrebu, **doc. dr. sc. Hrvoje Leventić** s Katedre za vizualno računarstvo, Zavoda za programsko inženjerstvo na Fakultetu elektrotehnike, računarstva i informacijskih tehnologija Osijek Sveučilišta Josipa Jurja Strossmayera u Osijeku i **Ivan Marić**, ravnatelj Srca i domaćin svečanosti. Projekt je započeo prvim radnim sastankom Radne skupne za provedbu izgradnje sustava OpenCode.HR.

Glavno polazište za izgradnju sustava za kolaboracijski rad s programskim kodom je potreba za uspostavom zajedničke platforme putem koje će akademska i znanstvena zajednica Republike Hrvatske moći sigurno razmjenjivati softver otvorenog koda.

„*Srce je u suradnji sa zajednicom prepoznalo potrebu i odlučilo akademskoj i znanstvenoj zajednici ponuditi sveobuhvatan sustav za kolaboracijski rad koji će olakšati rad s programskim kodom, osigurati platformu za izradu i objavu dokumentacije te pomoći zajednici u održavanju i razvoju programskog koda na ustanovama. Dodanu vrijednost koju će ovaj sustav pružiti čini i usklađivanje s našim nacionalnim potrebama u vidu omogućavanja uporabe hrvatskog jezika, dodavanja grafičkih elemenata te prilagodbe važećim propisima“*, naglasio je u uvodnom pozdravnom izlaganju Ivan Marić, ravnatelj Srca.

Potpisom Ugovora Srce će osigurati sve potrebne računalne i spremišne resurse za izvedbu sustava OpenCode.HR i uspostaviti kolaboracijsku platformu za rad i međusobnu komunikaciju na projektu. Sustav za kolaboracijski rad s programskim kodom zamišljen je kao zajednička platforma za razmjenu softvera otvorenog koda akademske i znanstvene zajednice Republike Hrvatske.

„*Novi sustav za kolaboracijski rad s programskim kodom omogućit će pregled kataloga javnih projekata programskog koda, uporabu dodataka za razmjenu programskog koda, pristup wiki-stranicama i forumima povezanim s pojedinim projektima te brojne druge funkcionalnosti prilagođene potrebama hrvatske akademske i znanstvene zajednice. Svi korisnici iz sustava znanosti i visokog obrazovanje sustavu će pristupati na jednostavan i siguran način uz autentikaciju putem sustava AAI@EduHr“*, istaknuo je povodom početka projekta prof. dr. sc. Vedran Bilas, dekan Fakulteta elektrotehnike i računarstva Sveučilišta u Zagrebu.

*„Središnji repozitorij otvorenog izvornog koda namijenjen je promicanju ponovne upotrebe i zajedničkog rada na softverskim rješenjima akademske i znanstvene zajednice i između javne uprave, gospodarstva i društva“*, dodala je prof. dr. sc. Marina Klačmer Čalopa, dekanica Fakulteta organizacije i informatike Sveučilišta u Zagrebu.

„*Suradnja zajednice na ovakvom središnjem sustavu značajan je korak u daljnjoj digitalnoj transformaciji sustava znanosti i visokog obrazovanja, a podrška stručnjaka Srca i naših ustanova obliku održavanja posebnih edukacija i osposobljavanja korisnika za njegovo korištenje značajan su doprinos daljnjem usavršavanju talenata u zajednici*“, zaključio je doc. dr. sc. Hrvoje Leventić s Katedre za vizualno računarstvo, Zavoda za programsko inženjerstvo na Fakultetu elektrotehnike, računarstva i informacijskih tehnologija Osijek Sveučilišta Josipa Jurja Strossmayera u Osijeku.

Tijekom provedbe projekta ustanove potpisnice Sporazuma intenzivno će raditi na promociji sustava OpenCode.HR prema zajednici i široj javnosti, organizirat će edukacije za korisnike sustava i raditi na proširenju zajednice korisnika sustava.

Sveučilišni računski centar, Srce
web: <https://www.srce.unizg.hr/pressroom>
e-mail: press@srce.hr